Tartu Linnavalitsus /kuupäev digitaalallkirjas/

Linnaplaneerimise ja maakorralduse osakond

Raekoja plats 3, Tartu

**Vastus teie poolt saadetud kirjale 15.07.2021 nr 9-3.2/DP-21-008**

Oleme tutvunud naabrite arvamustega meie poolt esitatud Raja 24 kinnistu detailplaneeringu muutmise taotlusele ja esitame omapoolsed seisukohad.

Tellisime arhitektuurse asendiplaani 3D pildid näitamaks, kuidas planeeritavad ridaelamud võiksid kinnistule paigutuda. Pildilt on näha ka ümbritseva ala ehitusmahud.

Planeeringu lahenduses oleme arvestanud Tammepärja 9 omaniku arvamusega ning planeerinud sellele asukohale üksikelamu. Ilmselt on planeeringus vaja muuta sellele kinnistule planeeritava hoone ehitusalust pindala ja viia see vastavusse kõrval kinnistutele juba rajatud elamutega (kehtiva planeeringu järgselt on lubatud ehitusalune pind 150m², tegelikkuses on enamus maju ehitatud kaetud terrasside arvel suuremaks). Mõistlik on ehitusalune pind tõsta 200m²-ni. Kõrgused jäävad samaks, mis olemasolevas planeeringus.

Samuti oleme planeeringu muutmise taotluses arvestanud Savi 4c ja 4d sooviga teha planeeritavalt kinnistult äralõige ja liita see Savi 4c ning Savi 4d kinnistutega.

Lugedes Mureli 30, 36 ja Vaarika 2, 4, 6 omanike arvamust jääb arusaamatuks seisukoht, et tegemist on ühepere elamutega. Maa-ameti kaardilt ja kohapeal vaadeldes on selgelt näha, et tegemist on ridaelamu tüüpi hoonetega. Mureli 30, 32, 34, 36 põhjapindala mõõdud on ca 56x12m ja Vaarika 2, 4, 6 põhjapindala 44x10,5m. Samuti on ridaelamu tüüpi ka Mureli 16, 16a, 18 (31x11m) ja Mureli 24,26,28 (44x10,5m).

Samuti jääb arusaamatuks Mureli tn liikluskoormuse tõus, kui ehitatakse välja Vaarika tn pikendus ühendusega Tammepärja tänavale. Sellega peaks perspektiivis Mureli tn liiklus hoopis vähenema.

Meie poolt tellitud 3D vaadetelt on näha, et Raja 24 kinnistule planeeritavate hoonete mahud ei ole suuremad kui olemasolevatel ridaelamutel ja oluliselt väiksemad kui lõunapoolsel naaberkinnistul (Savi 6) asuvad kolmekorruselised korterelamud.

Perspektiivselt projekteeritakse ka planeeringuala põhjapoolsele ühiskondlike ehitiste alale suurema mahuga hoone kui üksikelamu.

Lugupidamisega

*/allkirjastatud digitaalselt/*

Toomas Rell